Atturi Ewlenin: Nikolaj Coster-Waldau, Brenton Thwaites, Gerard Butler, Courtney Eaton, Geoffrey Rush Direttur: Alex Proyas Ħin: 127 min. Distributur: E-One Films Maħruġ minn KRS Releasing Ċert. 12A Għal diversi snin, il-mitoloġija Griega ispirat diversi xogħlijiet epiċi għaċ-ċinema. Allura, ma jistax isir l-istess bil-mitoloġija Egizzjana? Gods Of Egypt jipprovdilna storja mħawda, però spettakolari u lussuża għall-għajnejn dwar l-allat ta' dan il-pajjiż li kien ta' saħħa u influwenza kbira għal ħafna snin fl-epoka ta' Qabel Kristu. F'dan ix-xogħol mexxej sewwa, imfawwar b'effetti viżwali speċjali ġġenerati bil-kompjuter, niltaqgħu ma' kreaturi u mostri diversi, serpenti tan-nar itiru, maġija u seħer bl-addoċċ, u lotta bejn umani u allat tal-Eġittu tal-qedem. Set (Butler), l-alla tad-deżert, it-tifel ta' Ra (Rush), is-sid tad-dawl u l-ħolqien, fl-aħħar ħin jisraq it-tron ta' pajjiżu mingħand Horus (Coster-Waldau), is-sid tal-arja, l-eredi tat-tron u jagħmih. B'hekk, wara snin kbar ta' paċi u prosperità, jitfa' lil pajjiżu f'kaos kbir. Ikun iż-żagħżugħ mortali, Bek (Thwaites), ħalliel, li jista' jsalva lill-umanità meta jimbarka fuq vjaġġ eċitanti biex isalva lill-maħbuba tiegħu, Zaya (Eaton). Għal din l-intrapriża gwappa jkollu jistrieħ fuq l-għajnuna ta' Horus, issa tturufnat u bla vista. Fi triqthom, f'taqtigħa kontinwa ma' Set u l-paladini tiegħu, huma jsibu ruħhom kemm fid-dinja tal-mejtin u kemm fis-smewwiet, kif ukoll iridu jgħaddu minn sagrifiċċji u tbatijiet kbar u anke kuraġġ sfiq. Hija ħasra li minħabba l-esaġerazzjoni fis-sekwenzi ta' effetti viżwali, l-istorja, li tinkludi wkoll ħjiel tax-xjenza fittizja, ma tibaqx dejjem konsistenti. It-tfajliet huma tassew eleganti u sbieħ!